אין מגלחין במועד. והטעם שלא יכנס למועד כשהוא מנוול, פירוש שאם היה יכול לגלח במועד, לא היה חושש לגלח ערב המועד ונמצא נכנס למועד מנוול, ומצוה על כל אדם לגלח קודם המועד לכבוד המועד, וכיון שהוא אסור לגלח במועד יהא זהיר לגלח קודם המועד.
ור"ת פירש כיון שזהו הטעם, אם כבר גלח קודם המועד מותר לגלח במועד. וקשה מאד להתיר. וגם אינו נראה כן מתוך הגמרא, דאם איתא הו"ל לפורטה בהדי הנך דתנן ואלו מגלחין, כי היכי דקאמר גבי כיבוס 'כל מי שאין לו אלא חלוק אחד מותר לכבסו במועד' משום דאפילו אם כבסו קודם המועד הוא חוזר ומתלכלך, הכי נמי הו"ל לפרושי היתר דאם גלח קודם המועד. ועוד מי יודע אם גלח קודם המועד, דכה"ג קאמר בגמרא על הא דבעי מי שאבדה לו אבידה בערב המועד אם מותר לגלח במועד מפני שהיה אנוס שלא היה לו פנאי לגלח קודם המועד, וקאמר מי יודע שהיה אנוס. הלכך נראה שאין להתיר אלא לאותם שמפרש בהדיא.
מי שיצא מבית השביה ולא היה לו פנאי לגלח קודם המועד.
ומי שיצא מבית האסורין, ואפילו היה חבוש ביד ישראל שהיו מניחין לו לגלח, אפילו הכי כיון שהיה חבוש היה בצער ולא היה יכול לגלח.
וכן המנודה בימים הקדמונים שלא היה יכול לגלח קודם, שהרי הוא אסור בתגלחת, וכגון שהתירו לו קודם הרגל וחל יום ל' ברגל שלא היה יכול לגלח קודם שאין נידוי פחות מל' יום, אבל אם נשאר בנידוי שלא ביקש שיתירו לו וברגל ביקש והתירו לו, לאו אנוס הוא ואינו יכול לגלח.
וכן מי שנדר שלא לגלח ונשאל על נדרו ברגל, וכגון שלא מצא מי שמתיר לו קודם הרגל, אבל אם מצא ולא נשאל לא.
והבא ממדינת הים שלא יכול לגלח קודם, וכגון שהלך להרויח מזונותיו או להתעשר, אבל אם לא הלך אלא לטייל לא יגלח דלאו אנוס הוא דאפשר לו שלא ילך. והראב"ד פירש אפילו לטייל דאמרינן לא יגלח, דוקא מא"י לחוצה לארץ, אבל אם הכל בחוץ לארץ או בארץ, אפילו הלך לטייל יגלח.
קטן מותר לגלח בח"ה. לא שנא נולד במועד ולא שנא קודם לכן.
אבל שחל ז' שלו בשבת ערב הרגל מותר, שלא היה יכול לגלח קודם.
וכל אדם מותר לגלח מה שעל שפת פיו אפילו אינו מעכב עליו. ומה שאצל השפה מכאן ומכאן, אם מעכב עליו מגלח ואם לאו לא יגלח. והראב"ד כתב שאפילו מה שעל השפה לא יגלח אלא אם כן מעכב עליו. ולא נהירא לאדוני אבי הרא"ש ז"ל.
ור"ת פי' וכו' כ"כ בהגהת אשירי ר"פ ואלו מגלחין דכתב הא"ז יש שרוצים לומר אדם שגילח ערב הרגל מותר לגלח ברגל כו' ואין נראה וכו': ו.
אוחזר מתוך "https://he.wikisource.org/w/index.php?title=טור_אורח_חיים_תקלא&oldid=762342"
דף זה נערך לאחרונה ב־06:51, 24 באפריל 2017.